CELEX: 52012PC0712
Language: sk
Date: 2012-11-29
Title: Návrh NARIADENIE EURÓPSKEHO PARLAMENTU A RADY, ktorým sa mení a dopĺňa nariadenie (EÚ, Euratom) č. 966/2012, pokiaľ ide o financovanie európskych politických strán

|
			
		
		
		52012PC0712
		
			Návrh NARIADENIE EURÓPSKEHO PARLAMENTU A RADY, ktorým sa mení a dopĺňa nariadenie (EÚ, Euratom) č. 966/2012, pokiaľ ide o financovanie európskych politických strán /* COM/2012/0712 final - 2012/0336 (COD) */
			
				
		
		
			
			   	DÔVODOVÁ SPRÁVA
1.           KONTEXT NÁVRHU
Nariadenie o rozpočtových pravidlách[1] je nevyhnutné zmeniť
a doplniť, aby sa zohľadnili zmeny uvedené v návrhu Komisie
na nariadenie Európskeho parlamentu a Rady o štatúte a financovaní
európskych politických strán a európskych politických nadácií[2], ktoré nahradí súčasné
nariadenie (ES) č. 2004/2003[3].
V súlade s článkom 224 Zmluvy o fungovaní Európskej únie
(ZFEÚ) návrh nariadenia nahrádzajúceho nariadenie (ES) č. 2004/2003
obsahuje nové pravidlá týkajúce sa okrem iného financovania politických
strán a politických nadácií na európskej úrovni. Na ich účinné
vykonávanie sa vyžaduje, aby ich sprevádzal zodpovedajúci súbor
rozpočtových pravidiel zakotvený v nariadení o rozpočtových
pravidlách.
Navrhuje sa, aby sa na koniec druhej
časti nariadenia o rozpočtových pravidlách („osobitné
ustanovenia“), tesne pred tretiu časť („prechodné
a záverečné ustanovenia“), vložila nová hlava („príspevky“). 
V tomto štádiu sa na účely tejto
novej hlavy nepredpokladajú žiadne delegované akty na základe článku 290
ZFEÚ.
2.           VÝSLEDKY KONZULTÁCIÍ SO
ZAINTERESOVANÝMI STRANAMI A POSÚDENÍ VPLYVU
Návrh nadväzuje na uznesenie Európskeho
parlamentu o financovaní európskych politických strán (tzv. správa
Giannakouovej[4]),
v ktorom sa vzhľadom na získané skúsenosti uvádza, že financovanie
európskych politických strán a európskych politických nadácií by sa malo
zlepšiť vo viacerých aspektoch. V uznesení sa predovšetkým vyzýva
na ukončenie systému grantov a na vytvorenie nového finančného
nástroja v rámci nariadenia o rozpočtových pravidlách, ktorý by
bol výlučne určený na financovanie politických strán a nadácií na
európskej úrovni a bol by tomu osobitne prispôsobený. 
Po dôkladnej analýze sa navrhuje, aby
politické strany boli vskutku financované prostredníctvom nového nástroja
(„príspevky“), ako to objasňuje tento predbežný návrh, a nie grantmi
na prevádzku, ako je tomu v súčasnosti.
Pokiaľ ide o európske politické
nadácie, tie by mali aj naďalej zostať príjemcami grantov na
prevádzku. Požiadavka Európskeho parlamentu vyčleniť aj európske
politické nadácie z grantového systému nie je odôvodnená, pretože európske
politické nadácie sa nevyznačujú osobitosťami, ako je tomu v prípade
európskych politických strán. Navyše, väčšina obáv Európskeho
parlamentu týkajúcich sa ťažkostí, s ktorými sa tieto nadácie
stretávajú v rámci nariadenia o rozpočtových pravidlách (ES)
č. 1605/2002[5],
by mala byť odstránená po tom, ako sa začne uplatňovať
novelizované nariadenie o rozpočtových pravidlách, ktorým sa odstráni
potreba osobitných výnimiek. Platí to predovšetkým pre nadácie, aby mali
možnosť získať celú sumu predbežného financovania bez zloženia
zábezpeky a aby si mohli vybudovať finančné rezervy
zo svojich vlastných zdrojov, keďže sumy určené na tieto rezervy
sa nezohľadňujú pri overovaní dodržiavania pravidla neziskovosti.
Príspevky európskym politickým stranám
vychádzajú z modelu podobného grantovému systému, ale vyznačujú sa
ďalej uvedenými osobitosťami.
Komisia okrem toho konzultovala s príslušnými
zainteresovanými stranami (zástupcami politických strán a nadácií na európskej
úrovni, národnými expertmi, odborníkmi z akademickej obce atď.).
Komisia pôvodne predložila tento návrh ako
pracovný dokument[6]
súčasne s návrhom nariadenia Európskeho parlamentu a Rady o štatúte a financovaní
európskych politických strán a európskych politických nadácií. 
3.           PRÁVNE PRVKY NÁVRHU
3.1.        Nová hlava v nariadení
o rozpočtových pravidlách: „Príspevky európskym politickým stranám“
Týmto návrhom sa zriaďuje nová hlava VIII
v druhej časti nariadenia o rozpočtových pravidlách, ktorá sa
týka príspevkov európskym politickým stranám, a zrušujú sa osobitné
ustanovenia týkajúce sa európskych politických strán, ktoré sú v
súčasnosti uvedené v hlave VI (granty) prvej časti.
3.2.        Hlavné úpravy
v porovnaní so súčasným grantovým systémom
Týmto návrhom sa zavádzajú nasledujúce prvky:
3.2.1.     Zrušenie tzv. ročného
pracovného programu
V bode 18
uvedenej správy Giannakouovej sa požaduje zrušenie ročného pracovného
programu európskych politických strán a poukazuje sa tu na to, že takáto
podmienenosť je nevhodná a nevyžadujú si ju ani právne predpisy
v žiadnom z členských štátov.
Konkrétne
činnosť politických strán si vyžaduje oveľa vyšší stupeň
flexibility a lepšiu schopnosť reagovať na aktuálne udalosti,
ako to umožňuje systém grantov, v rámci ktorého sa vyžaduje
predloženie ročného pracovného programu a predbežného rozpočtu pri
podávaní žiadosti o financovanie. 
Z tohto
dôvodu by sa príspevky mali prideľovať bez ročných pracovných
programov alebo odhadov prevádzkových rozpočtov.
3.2.2.     Zavedenie kritérií
oprávnenosti 
Kritériá
oprávnenosti na financovanie politických strán sa zaviedli v súlade
s návrhom nariadenia o štatúte a financovaní európskych politických strán
a európskych politických nadácií. V praxi by si povoľujúci
úradník mal vyžiadať priamo z registra európskych politických strán
(zriadeného v EP) osvedčenia potvrdzujúce, že európske politické
strany sú riadne registrované a že spĺňajú príslušné
povinnosti (napr. predkladanie účtovnej závierky) a že neboli
dočasne zbavené funkcie alebo že im neboli uložené žiadne administratívne
sankcie, ako sa to navrhuje v uvedenom návrhu nariadenia.
3.2.3.     Zrušenie kritérií výberu
Kritériá výberu sa
v novej hlave nebudú vyžadovať, pretože overovanie finančnej
a prevádzkovej kapacity európskych politických strán zastupovať
občanov je neopodstatnené, najmä ak sa nepredkladajú ročné pracovné
programy alebo odhady rozpočtov.
3.2.4.     Kontrola štatutárnych
povinností
Novým ustanovením
sa jasne predpisuje, že európske politické strany nesmú byť vylúčené
z registra alebo im nesmie byť uložená administratívna sankcia
počas toho rozpočtového roka, na ktorý sa im poskytne príspevok.
V takýchto prípadoch by sa príspevok pre nich znížil alebo zrušil a prostriedky
z prípadného predbežného financovania by sa museli vrátiť. 
Povoľujúci
úradník by mal požiadať o príslušné potvrdenie z registra EP
pred tým, než prevedie platbu zostatku. 
3.2.5.     Kontroly výdavkov a nie
opatrení
Zanechanie
súčasného systému grantov, ktorého podmienkou je predloženie pracovného
programu a odhadu rozpočtu, zďaleka neznamená, že si politické
strany budú môcť dovoliť zneužívať prostriedky EÚ. Zatiaľ
čo finančná podpora by mala byť udeľovaná bez predkladania
ročných pracovných programov a odhadov prevádzkového rozpočtu,
riadne využitie finančných prostriedkov Únie by politické strany mali
odôvodňovať ex post.
Povoľujúci
úradník by mal predovšetkým overovať, či prostriedky EÚ boli použité
na vyplatenie refundovateľných výdavkov (podľa vymedzenia vo výzve na
predkladanie žiadostí o príspevky) v rámci časovej lehoty
stanovenej v tomto nariadení. Takéto riešenie zjednoduší žiadosti
o príspevky, keďže nebude potrebné predkladať ročné
pracovné programy alebo odhady rozpočtov, a politickým stranám umožní
voľne vykonávať ich činnosti a upravovať ich
v priebehu roka.
3.2.6.     Časové lehoty na využitie
finančných prostriedkov EÚ
V bode 24
správy Giannakouovej sa vyžaduje možnosť „vybudovať rezervy
a prenášať finančné prostriedky“. Nová hlava európskym
politickým stranám nebráni v budovaní rezerv z ich vlastných zdrojov.
Na dôvažok k tomu by európske politické strany mali získať
určitú flexibilitu, pokiaľ ide o časové lehoty na využitie
pridelených finančných prostriedkov EÚ. Bolo by náročné
zosúladiť prísne uplatňovanie povinnosti využiť prostriedky
v priebehu toho rozpočtového roka, na ktorý boli pridelené,
s potrebou európskych politických strán prispôsobovať zdroje
volebnému cyklu.
Finančné
prostriedky EÚ, ktoré neboli použité, by sa však mali využiť
v primeranej časovej lehote. Príspevky európskym politickým stranám
by sa mali použiť na pokrytie refundovateľných výdavkov
v priebehu dvoch rozpočtových rokov nasledujúcich po rozpočtovom
roku, na ktorý boli pridelené (n+2). Po tejto lehote by povoľujúci
úradník mal všetky nepoužité finančné prostriedky získať naspäť.
3.2.7.     Spolufinancovanie
Financovanie európskych politických strán sa
riadi zásadou spolufinancovania ustanovenou v nariadení xx/xxxx bez toho,
aby bola dotknutá už uvedená možnosť použiť akúkoľvek nevyužitú
sumu z príspevku EÚ na pokrytie refundovateľných výdavkov počas
dvoch rozpočtových rokov nasledujúcich po udelení týchto prostriedkov.
3.2.8.     Spôsoby financovania
Podobne ako pri grantoch, príspevky sa môžu
vyplácať buď uhradením určitého percenta vzniknutých výdavkov,
alebo systémom vopred stanovených jednorazových platieb, jednotkových nákladov
a paušálneho financovania. 
3.2.9.     Stopercentné predbežné
financovanie
Ak povoľujúci úradník nerozhodne na
základe riadne odôvodnených príčin inak, príspevky by sa mali vyplácať
jednou predbežnou platbou pokrývajúcou 100 % danej sumy. 
3.2.10.   Úroky z predbežného
financovania
Odchylne od článku 5 nariadenia
o rozpočtových pravidlách by sa všetky úroky získané na sumách
predbežného financovania v prospech európskych politických strán mali
použiť na zaplatenie refundovateľných výdavkov v priebehu
nasledujúcich dvoch rozpočtových rokov.
3.2.11.   Sankcie a kontroly 
Rovnako ako v prípade grantov by aj nová
hlava mala zahŕňať štandardné ustanovenia o kontrole zo
strany Európskeho parlamentu, úradu OLAF a Dvora audítorov. Takisto by sem
mal byť zahrnutý ten istý režim sankcií (administratívne
a finančné sankcie), ktorý sa uplatňuje na príjemcov grantov.
4.           VPLYV NA ROZPOČET
Plánovaná úprava nariadenia
o finančných pravidlách nemá žiadny významný vplyv na rozpočet.
2012/0336 (COD)
Návrh
NARIADENIE EURÓPSKEHO PARLAMENTU A RADY,
ktorým sa mení a dopĺňa nariadenie
(EÚ, Euratom) č. 966/2012, pokiaľ ide o financovanie európskych
politických strán
EURÓPSKY PARLAMENT A RADA EURÓPSKEJ
ÚNIE,
so zreteľom na Zmluvu o fungovaní
Európskej únie, a najmä na jej článok 322, v spojení so Zmluvou o založení
Európskeho spoločenstva pre atómovú energiu, a najmä jej článkom
106a,
so zreteľom na návrh Európskej komisie,
po postúpení návrhu legislatívneho aktu národným
parlamentom,
so zreteľom na stanovisko Dvora audítorov[7],
konajúc v súlade s riadnym legislatívnym
postupom,
keďže:
(1)       Politické strany na európskej
úrovni sú dôležitým faktorom integrácie v rámci Únie.
(2)       V článku 10 Zmluvy o
Európskej únii a v článku 12 ods. 2 Charty základných práv Európskej únie
sa stanovuje, že politické strany na európskej úrovni prispievajú
k formovaniu európskeho politického vedomia a k vyjadrovaniu politickej
vôle občanov Únie. 
(3)       Dňa 4. novembra
2003 bolo prijaté nariadenie Európskeho parlamentu a Rady (ES)
č. 2004/2003 o štatúte a financovaní politických strán
na európskej úrovni[8].

(4)       Vzhľadom na získané
skúsenosti Európsky parlament vo svojom uznesení zo 6. apríla 2011
o uplatňovaní nariadenia (ES) č. 2004/2003 o štatúte a
financovaní politických strán na európskej úrovni[9] navrhol viaceré zlepšenia
financovania európskych politických strán a európskych politických
nadácií.
(5)       Dňa […] bolo prijaté
nariadenie Európskeho parlamentu a Rady (EÚ) č. […]
o štatúte a financovaní európskych politických strán
a európskych politických nadácií[10],
ktorým sa zrušuje nariadenie (ES) č. 2004/2003. Týmto nariadením sa
stanovujú nové pravidlá týkajúce sa okrem iného financovania politických strán
a politických nadácií na európskej úrovni, a to najmä pokiaľ ide
o podmienky financovania, spôsob a distribúciu financovania, dary
a príspevky, financovanie volebných kampaní do Európskeho parlamentu,
primerané náklady, zákaz financovania, účtovné záznamy, plnenie
a kontrolu, sankcie a transparentnosť. 
(6)       Nariadenie Európskeho
parlamentu a Rady (EÚ, Euratom) č. 966/2012 z 25. októbra 2012
o rozpočtových pravidlách, ktoré sa vzťahujú na všeobecný
rozpočet Únie[11]
(ďalej len „nariadenie o rozpočtových pravidlách“) by malo
obsahovať pravidlá poskytovania príspevkov Európskym parlamentom v
prospech európskych politických strán. Politickým stranám na európskej úrovni
by tieto pravidlá mali poskytnúť väčší stupeň flexibility,
pokiaľ ide o časové lehoty na využitie týchto príspevkov,
keďže si to vyžaduje povaha ich činnosti. 
(7)       Systém finančnej podpory
európskych politických strán prostredníctvom grantu na prevádzku v zmysle
článku 125 ods. 6 nariadenia o rozpočtových pravidlách
nezodpovedá ich potrebám, najmä pokiaľ ide o povinnosť predkladať
ročný pracovný program a odhad prevádzkového rozpočtu. Takáto
požiadavka neexistuje v legislatívach členských štátov. Finančná
podpora európskych politických strán by preto mala mať formu osobitných
príspevkov, aby sa zohľadnili osobitné potreby európskych politických
strán.
(8)       Zatiaľ čo
finančná podpora je udeľovaná bez predkladania ročných
pracovných programov a odhadov prevádzkového rozpočtu, riadne
využitie finančných prostriedkov Únie by politické strany mali
odôvodňovať ex post. Predovšetkým by povoľujúci úradník
mal overovať, či prostriedky boli použité na vyplatenie
refundovateľných výdavkov (podľa vymedzenia vo výzve na
predkladanie žiadostí o príspevky) v rámci časovej lehoty
stanovenej v tomto nariadení. Príspevky európskym politickým stranám by sa
mali použiť v priebehu dvoch rozpočtových rokov nasledujúcich po
rozpočtovom roku, na ktorý boli pridelené. Po tejto lehote by
povoľujúci úradník mal všetky nepoužité finančné prostriedky
získať naspäť. 
(9)       Finančné prostriedky
Únie pridelené na financovanie prevádzkových nákladov európskych politických
strán by sa nemali použiť na žiadne účely okrem tých, ktoré stanovuje
nariadenie (EÚ) č. […], predovšetkým nie na priame alebo nepriame
financovanie iných subjektov, ako napríklad vnútroštátnych politických strán.
Európske politické strany by mali využiť príspevky na zaplatenie
určitého percenta súčasných a budúcich nákladov a nie
nákladov alebo dlhov, ktoré vznikli ešte pred podaním žiadosti
o príspevky.
(10)     Prideľovanie príspevkov
by sa takisto malo zjednodušiť a prispôsobiť osobitnostiam
európskych politických strán, a to najmä vypustením kritérií výberu,
zavedením všeobecného pravidla stopercentného predbežného financovania alebo
možnosti použiť jednorazové platby, paušálne financovanie a jednotkové
náklady.
(11)     Príspevky z rozpočtu
Únie by sa mali znížiť alebo zrušiť v prípade, ak európske
politické strany nedodržia svoje povinnosti stanovené v nariadení (EÚ)
č. [...].
(12)     Sankcie, ktoré vychádzajú tak
z nariadenia o rozpočtových pravidlách, ako aj z nariadenia
(EÚ) č. [...] a ktoré udeľuje tá istá inštitúcia, by sa
mali udeľovať koherentným spôsobom a za dodržiavania zásady non
bis in idem. V súlade s nariadením (EÚ) č. [...]
administratívne a/alebo finančné sankcie stanovené v nariadení
o rozpočtových pravidlách sa neudeľujú v tých prípadoch,
kedy už sankcie boli udelené na základe nariadenia (EÚ) č. [...]. 
(13)     Nariadenie
o rozpočtových pravidlách by sa preto malo zodpovedajúcim spôsobom
zmeniť a doplniť,
PRIJALI TOTO NARIADENIE:
Článok 1
Nariadenie (EÚ, Euratom) č. 966/2012 sa
mení a dopĺňa takto: 
(1)          V druhej časti sa dopĺňa
táto ôsma hlava:
„HLAVA VIII
PRÍSPEVKY EURÓPSKYM POLITICKÝM STRANÁM
Článok 204a 
Všeobecné ustanovenia
1.           Na účely tohto
nariadenia, „európske politické strany“ znamenajú subjekty založené
a zaregistrované v súlade s nariadením Európskeho parlamentu
a Rady (EÚ) č. [...](*).
2.           Priame finančné
príspevky z rozpočtu sa môžu európskym politickým stranám
udeľovať vzhľadom na skutočnosť, že prispievajú
k formovaniu európskeho politického vedomia a k vyjadrovaniu politickej
vôle občanov Únie. 
Článok 204b
Zásady
1.           Príspevky sa využívajú
výlučne na úhradu určitého percenta prevádzkových nákladov európskych
politických strán priamo súvisiacich s cieľmi týchto strán. Príspevky
sa nesmú použiť na získanie osobných výhod pre žiadneho člena alebo
zamestnanca európskej politickej strany, či už priamych alebo nepriamych,
peňažných alebo vecných. 
2.           Príspevky sa nesmú
použiť na financovanie činností tretích strán, predovšetkým
vnútroštátnych politických strán alebo politických nadácií na európskej alebo
vnútroštátnej úrovni, bez ohľadu na to, či ide o granty, dary,
pôžičky alebo akékoľvek iné podobné dojednanie. 
3.           Príspevky podliehajú zásade
transparentnosti a zásade rovnakého zaobchádzania v súlade
s kritériami stanovenými v nariadení (EÚ) č. […].
4.           Príspevky každoročne
udeľuje Európsky parlament a oznamuje ich v súlade
s článkom 35 ods. 2.
5.           Európske politické strany,
ktoré získajú príspevok, nesmú získať ďalšie finančné
prostriedky z rozpočtu na ten istý účel. V žiadnom prípade
sa tá istá nákladová položka nesmie financovať z rozpočtu
dvakrát.
Článok 204c
Rozpočtové aspekty
Príspevky sa vyplácajú
z rozpočtového oddielu Európskeho parlamentu.
Článok 204d
Výzva na predkladanie žiadostí o príspevky
1.           Príspevky sa udeľujú
prostredníctvom výzvy na predkladanie žiadostí o príspevky, ktorá sa každý
rok uverejní aspoň na webovej stránke Európskeho parlamentu. 
2.           Každý rok sa európskej
politickej strane môže udeliť iba jeden príspevok.
3.           Európska politická strana
môže získať príspevok, len ak požiada o financovanie v súlade
s podmienkami stanovenými vo výzve na predkladanie žiadostí
o príspevky.
4.           Vo výzve na predkladanie
žiadostí o príspevky sú určené kritériá oprávnenosti, ktoré
žiadateľ musí spĺňať, ako aj podmienky účasti. 
5.           Vo výzve na predkladanie
žiadostí o príspevky sa prinajmenšom určí, aký charakter majú mať
výdavky, ktoré sa môžu príspevkom uhradiť.
Článok 204e
Postup udeľovania
1.           Žiadosti o príspevky
treba predložiť písomne, v prípade potreby
i v bezpečnom elektronickom formáte.
2.           Príspevky sa nesmú
udeliť tým žiadateľom, ktorí sa v období, keď prebieha
postup udeľovania príspevkov, nachádzajú v jednej zo situácií
uvedených v článku 106 ods. 1, článku 107
a článku 109 ods. 1 písm. a), ani tým, ktorí sa nachádzajú
v centrálnej databáze vylúčených subjektov uvedenej v článku
108.
3.           Žiadatelia musia
osvedčiť, že sa nenachádzajú v žiadnej zo situácií uvedených
v odseku 2. 
4.           Príspevky sa udeľujú
podľa ustanovení vo výzve na predkladanie žiadostí o príspevky
prostredníctvom dohody o príspevku alebo rozhodnutia.
5.           Povoľujúcemu úradníkovi
môže pri vyhodnocovaní a zostavovaní rozhodnutia pomáhať výbor.
Povoľujúci úradník určí pravidlá týkajúce sa zloženia, vymenovania
a fungovania tohto výboru, ako aj pravidlá na zamedzenie akéhokoľvek
konfliktu záujmov. 
Článok 204f
Postup vyhodnocovania 
1.           Žiadosti sa vyberajú na
základe kritérií poskytovania príspevkov stanovených v nariadení (EÚ)
č. [….] spomedzi tých žiadostí, ktoré spĺňajú kritériá oprávnenosti
a podmienky účasti.
2.           Kritériá oprávnenosti
určujú podmienky, za akých môže žiadateľ získať príspevok
v súlade s pravidlami stanovenými v nariadení (EÚ)
č. […]. 
3.           V rozhodnutí zodpovedný
povoľujúci úradník uvedie minimálne tieto údaje:
a)      predmet a celkovú sumu príspevku;
b)      meno vybraného žiadateľa
a schválené sumy;
c)      mená všetkých zamietnutých
žiadateľov a dôvody takéhoto zamietnutia.
4.           Zodpovedný povoľujúci
úradník písomne informuje žiadateľov o rozhodnutí vo veci ich žiadosti. Ak
je žiadosť o príspevok zamietnutá alebo ak požadované sumy neboli
udelené, či už čiastočne alebo v plnom rozsahu,
povoľujúci úradník uvedie dôvody zamietnutia žiadosti alebo neudelenia
požadovaných súm s odkazom najmä na kritériá oprávnenosti alebo kritériá
poskytovania príspevkov uvedené v odsekoch 1 a 2.
Článok 204g
Forma príspevkov
1.           Príspevky môžu mať
niektorú z týchto foriem:
a)      úhrada istého percenta skutočne
vynaložených výdavkov;
b)      úhrada na základe jednotkových nákladov;
c)      jednorazové platby;
d)      paušálne financovanie;
e)      kombinácia foriem uvedených v písmenách
a) až d).
2.           Uhradiť sa môžu len
výdavky spĺňajúce kritériá stanovené vo výzve na predkladanie
žiadostí o príspevky, ktoré nevznikli pred posledným možným dátumom na
predloženie žiadosti.
Článok 204h
 Pravidlá prideľovania príspevkov
1.           Jednorazovými platbami sa vo
všeobecnosti pokrývajú určité výdavky nevyhnutné na vykonávanie osobitných
činností európskych politických strán. Jednorazové platby sa kombinujú iba
s inými formami príspevkov.
2.           Jednotkovými nákladmi sa
pokrývajú všetky alebo len určité osobitné kategórie refundovateľných
výdavkov, ktoré sú stanovené vopred na základe jednotkovej sumy.
3.           Paušálne financovanie sa
používa na krytie osobitných kategórií refundovateľných výdavkov, ktoré sú
stanovené vopred na základe určitého percenta.
4.           Pri použití financovania
jednorazovými platbami, jednotkovými nákladmi alebo paušálnym financovaním sa
tieto spôsoby vymedzia vo výzve na predkladanie žiadostí o príspevky.
Dohoda alebo rozhodnutie o príspevku obsahuje ustanovenia, na základe
ktorých sa dá overiť, že podmienky na udelenie jednorazových platieb,
jednotkových nákladov alebo paušálneho financovania boli dodržané.
Článok 204i
Predbežné financovanie
Príspevky sa vyplácajú vo forme jednej platby
predbežného financovania v 100 %-nej výške okrem prípadov, keď
povoľujúci úradník na základe riadne odôvodnených príčin rozhodne
inak.
Článok 204j
 Zábezpeky
Ak to zodpovedný povoľujúci úradník
považuje za vhodné a primerané, v jednotlivých prípadoch a na
základe analýzy rizika môže od európskej politickej strany žiadať, aby
vopred zložila zábezpeku s cieľom zamedziť finančným
rizikám súvisiacim s platbou predbežného financovania, a to len
v prípade, ak podľa jeho analýzy rizika je daná politická strana
v bezprostrednom riziku, že sa dostane do jednej zo situácií opísaných
v článku 106 ods. 1 písm. a) a d), alebo ak Európsky
parlament formálne začal administratívny postup, ktorý by mohol viesť
k vylúčeniu strany a/alebo k zrušeniu príspevku. 
Ustanovenia článku 134 o zábezpeke na
predbežné financovanie pri grantoch sa uplatňujú primerane na zábezpeky,
ktoré sa môžu požadovať v prípadoch uvedených v predchádzajúcom
odseku na platby predbežného financovania poskytované európskym politickým
stranám. 
Článok 204k
Využívanie príspevkov
1.           Príspevky sa využívajú
v súlade s článkom 204b.
2.           Všetky prostriedky, ktoré sa
nepoužili v danom rozpočtovom roku, na ktorý sa príspevok vzťahuje (n),
sa použijú na akékoľvek refundovateľné výdavky vzniknuté do
31. decembra roka n+2. Zvyšná časť príspevku, ktorá sa
nevyužije v priebehu lehoty n+2, sa vráti v súlade
s kapitolou 5 prvej časti.
3.           Európske politické strany
dodržiavajú maximálnu mieru spolufinancovania stanovenú v nariadení
xx/xxxx. Zvyšná časť príspevkov z predchádzajúcich dvoch rokov
sa nesmie použiť na financovanie nákladov, ktoré si európske politické
strany majú kryť z ich vlastných zdrojov.
4.           Európske politické strany
použijú najprv finančné prostriedky, ktoré sa nepoužili v priebehu
rozpočtového roka, na ktorý boli udelené, a až potom použije
príspevky udelené po tomto roku.
5.           Všetky úroky získané na
platbách predbežného financovania sa považujú za súčasť
príspevku Únie.
Článok 204l
Správa o využívaní príspevkov
Európska politická strana v súlade s
podmienkami stanovenými vo výzve na predkladanie žiadostí o príspevky a v
lehotách v nej stanovených predkladá povoľujúcemu úradníkovi
záverečnú správu o využívaní príspevkov a svoje účtovné záznamy.

Povoľujúci úradník vypracuje výročnú
správu o činnosti uvedenú v článku 66 ods. 9 na základe
záverečnej správy a účtovných záznamov uvedených v prvom odseku. Na
účely vypracovania svojej správy môže použiť ďalšie podkladové
dokumenty. 
Článok 204m
 Platba zostatku
1.           Výška príspevku nie je
konečná, až pokým povoľujúci úradník neschváli záverečnú správu
a účtovné záznamy uvedené v článku 204l. Správa
a účtovné záznamy sa schvaľujú bez ohľadu na následné
kontroly Európskeho parlamentu. 
2.           Nepoužité sumy predbežného
financovania sú konečné až po tom, čo ich európska politická strana
použila na zaplatenie refundovateľných výdavkov, ktoré spĺňajú
kritériá stanovené vo výzve na predkladanie žiadostí o príspevky. 
3.           Ak európska politická strana
nesplní všetky svoje povinnosti týkajúce sa využívania príspevku, tento
príspevok sa pozastaví, zníži alebo zruší po tom, čo európska politická
strana dostala možnosť vyjadriť sa.
4.           Pred uskutočnením platby
zostatku si povoľujúci úradník overí, že európska politická strana je
stále registrovaná v registri uvedenom v článku 6 nariadenia (EÚ) č. […]
a že v období od podania prihlášky do konca rozpočtového roka,
na ktorý sa vzťahuje príspevok, jej neboli uložené žiadne sankcie
v zmysle článku 22 tohto nariadenia. 
5.           Ak európska politická strana
už nie je registrovaná v registri uvedenom v článku 6 nariadenia (EÚ)
č. […] alebo ak jej boli uložené nejaké sankcie v zmysle článku 22
tohto nariadenia, zodpovedný povoľujúci úradník môže pozastaviť,
znížiť alebo zrušiť príspevok a vymôcť sumy vyplatené
v rámci dohody o príspevku alebo rozhodnutia, v závislosti od
závažnosti chýb, nezrovnalostí, podvodu či iného porušenia povinností
súvisiacich s využívaním príspevku po tom, čo politická strana
dostala možnosť vyjadriť sa.
Článok 204n
Kontrola a sankcie
1.           V dohode o príspevku
alebo v rozhodnutí sa výslovne stanovuje, že Európsky parlament, Európsky úrad
pre boj proti podvodom a Dvor audítorov majú kontrolnú právomoc na
dokumenty a priestory všetkých európskych politických strán, dodávateľov
a subdodávateľov, ktorí získali finančné prostriedky Únie.
2.           Bez toho, aby bol dotknutý
článok 22 ods. 7 nariadenia (EÚ) č. […], povoľujúci úradník
môže žiadateľom ukladať účinné, primerané a odrádzajúce
administratívne a finančné sankcie v súlade s článkom
109 tohto nariadenia. 
3.           Sankcie uvedené v odseku
2 sa môžu ukladať aj európskym politickým stranám, ktoré v čase
podania žiadosti o príspevok alebo po získaní príspevku na žiadosť
o informácie povoľujúceho úradníka predložili nepravdivé údaje alebo
vyžiadané informácie vôbec nepredložili.
Článok 204o
Uchovávanie záznamov
1.           Európske politické strany
uchovávajú záznamy, podkladové dokumenty a ďalšie relevantné záznamy
počas obdobia piatich rokov od predloženia záverečnej správy
a účtovných záznamov uvedených v článku 204l. 
2.           Záznamy týkajúce sa auditov,
odvolaní, sporov alebo vyrovnania pohľadávok, ktoré vznikli pri využívaní
príspevku, sa uchovávajú, kým tieto audity, odvolania, spory alebo
pohľadávky nie sú vyriešené.
___________________
(*)     Ú. v. EÚ […], […], s. […].
"
(2)          V
článku 121 sa v odseku 2 dopĺňa toto písmeno j):
„j) príspevky európskym politickým stranám
uvedené v hlave VIII druhej časti.“
(3)          Druhý
pododsek odseku 3 článku 125 a odsek 6 článku 125 sa vypúšťajú.
Článok 2
Toto nariadenie nadobúda účinnosť
dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné
v celom rozsahu a priamo uplatniteľné vo všetkých členských
štátoch.
V Bruseli
Za Európsky parlament                                 Za
Radu
                                                                       
predseda                                                        predseda
[1]               Nariadenie Európskeho parlamentu a Rady (EÚ, Euratom)
č. 966/2012 z 25. októbra 2012 o rozpočtových pravidlách, ktoré
sa vzťahujú na všeobecný rozpočet Únie, a zrušení nariadenia Rady
(ES, Euratom) č. 1605/2002 (Ú. v. EÚ L 298, 26.10.2012, s 1).
[2]               COM(2012) 499 final z 12.9.2012.
[3]               Nariadenie Európskeho parlamentu a Rady (ES) č. 2004/2003
zo 4. novembra 2003 o štatúte a financovaní politických strán na európskej
úrovni (Ú. v. EÚ L 297, 15.11.2003, s. 1).
[4]               „O
uplatňovaní nariadenia (ES) č. 2004/2003 o štatúte a financovaní
politických strán na európskej úrovni z 15. marca 2011“ – (2010/2201
INI).
[5]               Nariadenie (ES) č. 1605/2002 z 25. júna 2002
(Ú. v. ES L 248, 16.9.2002, s. 1).
[6]               Pracovný
dokument Komisie COM 500/2012 final z 19.9.2012, ktorý predchádza návrhu na
zmenu a doplnenie nariadenia o rozpočtových
pravidlách, ktorým sa zavádza nová hlava o financovaní európskych
politických strán.
[7]           Ú.
v. EÚ […], […], s. […].
[8]               Ú. v. EÚ L 297, 15.11.2003, s. 1.
[9]               2010/2201 (INI). 
[10]             Ú. v. EÚ L ...
[11]             Ú. v. EÚ L 298, 26.10.2012, s. 1.